  Виталий Пронин Яратӥськод туспуктылыны? Синйылтӥськод пӧртэм культураослэсь чильпырамзэс? Озьыен, «Ӟуч цивилизация» конкурс тон понна! Конкурсэз  ялӥз Нациосын ужанъя федерал агентство. «Ӟуч цивилизация» конкурсэ вуэм ужъёс туж дуноесь - соос возьмато Россиысь пӧртэм сэрегъёсын улӥсь калыкъёслэсь утиськись культуразэс, пӧртэм выжыослэсь огазьын улэмзэс. Озьыен, удмурт шӧмо туспуктэмъёс но конкурслэн шыкысаз сюрыны быгатозы.- Конкурс огазея Россиысь калыкъёсты, уте соослэсь культураоссэс, - вера актриса, жюрилэн ёзчиез Ирина Безрукова.- Туала вакытэ котькуд мылкыд карись ассэ туспуктылӥсен ниманы быгатэ. Но со янгыш малпан. Туспуктылӥсь - со художник. Со адӟе сое, мае мукетъёсыз уг адӟо, - шуэ журналист, жюрилэн ёзчиез Михаил Кожухов.Туспуктэмъёсты 5 пумо лэсьтыны луэ. «Ымныръёс» номинациын кутӥсько адямиослэн тусъёссы, соос мед возьматозы калыксылэсь сямзэ. Нимысьтыз дунъяськозы инкуазьлы сӥзем ужъёс. «Бадӟым кунлэн сям-йылолъёсыз» номинацие лэзьыны луэ репортаж выллем туспуктэмъёсты. Соос Россиысь  пӧртэм калыкъёслэсь сям-йылолъёссэс, шулдыръяськонъёссэс возьматыны кулэ. «Архитектура но скульптура» номинацие ыстоно зодчество амалэн пуктэм юртъёслэсь яке выль пуктэм коркаослэсь тусъёссэс - но соос одно ик маинызы ке но калыклэсь аспӧртэмлыксэ, вашкала культуразэ возьматыны кулэ. «Калык творчество» ёзэ кутӥсько калык киужъёсты, корка котырез я усточилэсь ужамзэ возьматӥсь  туспуктэмъёс.Котькуд номинацие лэзьыны луэ 1-5 туспуктэм. Курон: ужъёс 2012-тӥ ар бере лэсьтэмын луыны кулэ.Ужъёсты дунъялозы тодмо адямиос: Екатерина Рождественская модельер,  Ирина Безрукова актриса, Михаил Кожухов журналист, Пьер Броше телеведущий, Антон Ланге туспуктылӥсь но мукетъёсыз.Конкурс кыстӥськоз 2-тӥ куарусёнозь. Соин ик дыртэлэ! Куарусён пумын ортчоз сӥё-дано ӝыт, отын вань вормисьёс сӥлы каремын луозы.   